Kom ons begin vandag met 'n wysheid:
WAT IS 'n GAWE:
’n Gawe is dit wat vir jou natuurlik kom. Dit wat vir jou lekker is om te doen. Dit wat vir jou energie gee. Dit wat jy doen sonder dat jy aanmoediging nodig het.
IETSIE OM OOR TE DINK - Ben vra die vraag:
Verlede week het Ben gewonder wat het gebeur dat dinge so baie duur geword het en Johan het as volg geskryf:
Na aanleiding van Ben se vraag en berekeninge wil ek graag die volgende twee dinge met julle deel.
1. As pa nog sou gelewe het sou hy reeds 99 jaar oud gewees het, so dit gee ons darem die idee dat ek nou van ‘n klompie jare gelede vertel. Pa het altyd vir ons as kinders vertel hoe hy as plaasvoorman begin werk het vir 1 pond (£1) per maand. So ‘n klompie jare gelede besluit my werkgewer om vir ons finansiële sakrekenaars aan te koop, aangesien ons daagliks die blikbreintjies moet gebruik in ons werk. Word toe ook sommer ‘n kursus aangebied oor die doeltreffende gebruik van die handige masjientjies, en word ons onder andere geleer hoe om beginwaardes en eindwaardes te bereken. Nou as jy dit mos na ‘n groot gesukkel onder die knie gekry het, dan kan ek mos ook bereken hoe my huidige salaris met dié van pa vergelyk toe hy begin werk het. Ek sal dit liewers nie eers probeer onthou nie, want daar was soveel desimale punte gewees dat ek beslis die waarheid sommer behoorlik skuins sal praat as ek dit sou probeer herhaal, maar ek kan goed onthou dat ek ook pa se 1 pond per maand omgesit het in huidige waarde vir daardie jaar, en dit het my laat besef dat hy glad nie so sleg gevaar het nie, want al was ek toe al reeds ‘n goeie klompie jare by Transnet werksaam, was my salaris nog bietjie kort van die R10 000 per maand wat pa se 1 pond toe werd was.
2. Dit was die skrikkeljaar 1972 toe vroulief my gevang het vir ‘n “April fool” en ons op 1 April in die huwelik getree het. (Sy slag my af oor hierdie storie – hahaha). Wel, ons was pas getroud toe skoonma, ‘n baie liewe mens, die aand by ons woonstel opdaag om haar dogter weg te rokkel na ‘n modeparade. Onnodig om te sê dat ek omtrent my onderlip wou vastrap omdat sy so ‘n onverantwoordelike ding kan aanvang, want watter man sal nou daarvan hou as hy nog smoorverlief is en hier sit hy alleen by die woonstel en dit terwyl sy vrou by ‘n modeparade van alle dinge, is.
Hopeloos te laat na my sin kom sy die aand tuis en spog nie bietjie oor die prys wat sy gewen het nie. Sy kan vir drie maande lank, elke maand vir R10,00 goed gaan koop by DB Stores in Bloemfontein. Dit het darem die bolip so bietjie van die grond gelig, maar steeds nie ‘n glimlag op my bakkies geplaas nie.
Die geld was skraps en die kruidenierskaste was leeg, so die volgende dag sit ons af na DB Stores om te gaan kruideniersware koop. Die trollie het gekreun en die sakke was swaar, en as ek reg onthou was daar nie ‘n groot duik in my bankrekening om hierdie voorraad te betaal nie. Maand twee het ons al begin om luukshede soos lekkergoed ens ook in die trollie te pak, en teen die derde maand het ons al potte, panne en ‘n wekker ook moes inlaai om die R10,00 vol te maak, want toe wil die kaste in die woonstel omtrent nie meer behoorlik toemaak van die voorraad kruideniersware wat hierdie R10,00 per maand opgebou het nie.
Skoonma en vroulief was toe al lankal vergewe en daar was oorvloed om van te eet, danksy hierdie prys wat vroulief gewen het, en dit nogal op ‘n modeparade enkele dae na ons huwelik. Hulle het mos geen respek vir ‘n man se gevoelens nie.
Ek klou steeds aan haar vas soos ‘n bosluis aan ‘n maer bees, maar ek dink daardie R30,00 prys wat sy 42 jaar gelede gewen het kon dalk die deurslag gegee het, want hulle sê mos die pad na ‘n man se hart loop deur sy maag.
MANS GRIMEER VIR SUKSES - (met erkenning aan die Japansending)
Cho Won-hyuk staan voor die spieël in sy slaapkamer en smeer ’n klein bietjie geelbruin grimering oor sy voorkop, neus, ken en wange totdat sy vel ‘volmaak’ lyk. Dan neem hy ’n swart potlood en begin dit oor sy wenkbroue smeer totdat dit donkerder en dikker lyk.
“As jou gesig skoon en netjies is, laat dit jou gesofistikeerd lyk en skep jy die indruk dat jy jouself goed kan handhaaf,” sê ’n 24-jarige kollege student. “Jou voorkoms is belangrik, en wanneer ek grimering tydens spesiale geleenthede dra, gee dit my meer selfvertroue.”
Hy dra ’n veelkleurige kosmetiese grimeersakkie by hom sodat hy sy grimering deur die loop van die dag in openbare kleedkamers kan opknap.
Won-hyuk se noukeurige pogings om sy gesig perfek te grimeer, is nie ongewoon in Suid-Korea nie. Hierdie sosiaalkonserwatiewe, mansgedomineerde land, met verpligte militêre diensplig vir alle mans, het die grimeerhoofstad van die wêreld vir mans geword.
Die gedaanteverwisseling wat Suid-Koreaanse mans van macho na mense wat hulle grimeer oor die laaste dekade of so ondergaan, kan deels toegeskryf word aan die hewige wedywering vir werk, vooruitgang en romantiek in ’n gemeenskap wat glo dat, soos ’n gewilde gesegde dit stel, ‘voorkoms mag is’. Die vroulike geslag verwag ook toenemend dat mans tyd en moeite sal doen om na hulle vel om te sien.
Amorepacific Korporasie bied 17 verskillende handelsname vir mans aan, met dosyne produkte om van te kies, en bedryf twee ateljees vir mans, genaamd Manstudio, in Seoel wat in mansvelsorg en grimering spesialiseer.
“In hierdie gemeenskap is mense se eerste indrukke baie belangrik. ’n Man se vel is ’n baie groot deel van daardie indruk en daarom versorg ek my vel,” sê Kim Deuk-ryong, ’n 20-jarige student.
VEILIGHEID IN AMERIKA SE PARKE - Koekie het dit redelik lank gelede vir my gestuur:
Wat ek julle tog wil vertel is van die mense se diens en eerlikheid in hierdie parke. Met 'n klein peuter van amper twee jaar en 'n moeder wat nie sulke ver ente kon loop nie en gevolglik in een van hulle gehuurde elektroniese rolstoele rond beweeg het, het ons altyd 'n "pakaas" gehad wat saam moes beweeg. Stootwaentjies is egter nie binne sekere vertonings toegelaat nie en baie keer ook nie kameras en video-opnemers nie. Julle sal dit nie glo nie, maar jy het doodeenvoudig alles (handsak inkluis) buite gelos by die ingang. As die vertoning verby was het jy by 'n ander deur uitgegaan. Almal se goed is deur die personeel wat aangestel is om sulke werk te doen - omgevat en in netjies rye geplaas vir jou om te kry - nooit iets weg nie!!!!
Dit was vir ons as Suid-Afrikaners ongelooflik (in die begin het ons maar die goed onder truie en baadjies ingesluip, want dit sal mos groot skade wees as jou goed wegraak - totdat ons gesien het almal los hulle goed en ons ook mak geraak het). Ons het egter buite foto's hiervan geneem net om vir die familie te wys ons jok nie!!!!
Nog iets wat baie opvallend was, was die hoeveelheid ou mense wat nog werk. (In Suid-Afrika word jy mos al op 55 as oor die muur beskou en het omtrent geen kans om werk te kry nie.) Hierdie mensies werk in restaurante, loop rond en tel vuilgoed op en werk selfs as pakkers in supermarkte gelykstaande aan ons "Pick-n-Pay". Hulle word ook verplig om jou kruideniersware vir jou uit te stoot en in jou motor te laai, oral is daar dan borde op wat jou verbied om vir hierdie mense enige fooitjies te gee, want hulle werk vir 'n salaris. Daar is dus omtrent 2-3 pakkers per 'till', want as die een met die trollie uitloop kom die volgende een in en begin die volgende persoon se goed in te pak. Die een omie het vir ons gesê as hulle fooitjies aanvaar en word uitgevang kan hulle hul werk verloor - so dit is 'n redelike ernstige saak daar - maar vir ons "jong" mense wat nog op die ou manier grootgemaak is (respek vir die ouer geslag, ens.) was dit verskriklik dat hierdie gryskop omies en tannies ons kruideniersware vir ons inpak.
In die supermarkte word dinge ook bietjie anders gedoen. As jy met 'n kleintjie inkom stap jy eerste na die bakkery en kry vir hom 'n "Biscuit" om aan te kou - geen koste aan verbonde nie - om kleinman besig te hou terwyl jy inkopies doen. By die kouevleis rak moet jy behoorlik weet wat jy soek. Bv. 10 tot 20 verskillende make Ham en dan het elke maak nog 10 tot 20 verskillende geure. Ek staan toe ewe geduldig en wag om gehelp te word en skielik word mense wat na my gekom het gehelp. Ek het die petalje so 'n ruk dopgehou en toe agtergekom dat hulle by 'n masjientjie 'n nommer trek, as die persoon agter die toonbank klaar iemand gehelp het druk sy net 'n knoppie en die volgende nommer verskyn op 'n bord en die persoon met die betrokke nommer gaan vorentoe en word dan gehelp. Almal sien jy staan, maar niemand help jou reg nie - ek het redelik aap gevoel.
Hulle uitspraak vir sekere goed is ook anders. Ek het - toe ek nou uiteindelik gehelp word vir 'n "half pound" koue vleis gevra en het met ' hele pond daar weggestap, te moedeloos om met hulle te stry, net daarvoor betaal en geloop. Toe ek by my niggie wat nou al 'n ruk daar bly kla daaroor moes ek hoor dit is "hav" en nie "half" nie. Dame agter die toonbank het my dus nie verstaan nie en sommer besluit wat ek soek.
Dit was egter vir ons alles 'n wonderlike ondervinding en die klein goedjies later, dit wat ons met humor laat terugdink aan 'n vakansie wat ons lank voor gespaar het. Of ek daar sal gaan bly? Ek weet nie, maar ek glo nie. Die mense is baie op hulle eie gerig, my familie wat nou al amper ses jaar daar bly, het omtrent geen Amerikaanse vriende nie, net Suid-Afrikaanse vriende. Die Amerikaanse vriende wat hulle wel gemaak het is baie lojaal teenoor mekaar en ons het heerlik by hulle gekuier.
Piérre het gereageer op die telefoonmanier wat in verlede week se geselsbrief geplaas was:
Wil net iets sê oor wat Ina geskryf het oor die telefoonmaniere. Ons het dit so gedoen in die verlede, maar met al die hedendaagse 'evil' en misdaad wat aangaan moet 'n mens versigtig wees, want hulle wil weet wie bly in die huis, want net nommers word gebel om uit te vind of daar mense is en wie! So ek het my telefoonetiket of -maniere laat gaan en die ergste is jy kry dit deesdae op jou selfoon ook, veral hier in die laat aande of vroeë oggendure. So daar is baie aspekte wat verander het. Nog een is dat die vrou voor die man in die huis moet gaan, maar nou gaan die man eerste in, ingeval daar misdadigers is, sodat hy haar kan beskerm vir onverwagse aanvalle.
VOERTUIG VERWANTE VEILIGHEIDSWENKE:
Een van ouers se grootste nagmerries is daardie matriek see vakansie of studente wat na hul laaste eksamen see toe gaan om die jaar te gaan afsluit. Ouers is baie bekommerd terwyl seun en dogter see toe gaan om op 'n gepaste manier die jaar af te sluit. Ons fokus val op die matriek vakansies!
Is dit werklik nodig dat kinders 'n matriekvakansie moet gaan hou?
Hierdie is 'n vraag wat seker baie deur ouers gevra word. Hulle het immers 'n matriekafskeid gehad! Die harde feite is dat of ouers dink dit is nodig of nie dit het reeds onder die meeste jongmense 'n soort kultuur geword. En nee, dit is nie almal wat hulself wangedra nie. Bronne by die vakansieplekke is dit eens dat dit die minderheid is. Gun dus jou kind ook daardie deel van sy lewe maar maak seker dat hy/sy verstaan watter gevare dit inhou:
1. Kies saam wie jy gaan. (Ouers moet die groep liefs voor die tyd leer ken)
2. Voor die langpad aangedurf word moet almal 'n goeie rus inkry. Geen persoon kan agter 'n stuurwiel inklim sonder dat hy vars is nie.
3. Geen alkohol moet ook gedrink word voor die langpad nie. (Verkeersbeamptes is baie streng en dit kan daardie vakansie in 'n baie groot nagmerrie laat ontaard)
4. Vertel hulle van die spoedgrens. Op die N3 word daar spoedbeperkings oor afstand toegepas. (Die voertuig se gemiddelde spoed word dus gebruik)
5. Rus ook langs die pad – voorkom die inname van energie drankies en te veel koffie. Dit laat jou konsentrasie na 'n ruk skielik daal.
6. By die vakansieplek aangekom, hou matigheid voor oë. Die drankwinkels sal nie leeg raak nie.
7. Pasop vir drankies wat gedokter word – maak bv. seker dat alle blikkies/botteltjies voor jou oopgemaak word. Kuier ook by plekke wat 'n goeie reputasie het. (Selfs ys kan gedokter word)
8. Hou kontak met jou ouers.
Hoe kan lidmaatskap van CrisisOnCall help?
1. Die eerste hulp begin met reismonitering. Ons het spesiaal jong mense wat die kinders op reis met gereelde intervalle sal skakel.
2. Die identifikasiesbandjie sal inligting kommunikeer wanneer nodig. Ouers sal dan ook ingelig word van die probleem.
3. Die mediese advies gedeelte sal help wanneer 'n kind skielik siek word. (Behalwe alkohol vergiftiging het ons deur die jare al kinders gehelp met akute blindederm probleme, mangelontsteking, oorpyn, ens.)
4. Dan is daar die “Red Frogs”
Wie is die Red Frogs?
Hierdie organisasie bestaan uit plaaslike vrywilligers wat spesiaal fokus op kinders wat vakansie hou by die see. Hulle is in Plettenbergbaai sowel as in Ballito tot by Margate. Behalwe dat hulle omsien na die jongmense gee hulle ook pannekoeke, ens. om die jongmense tuis te laat voel. Kinders kan dus enige tyd na iemand met 'n Red Frog hemp gaan vir hulp. CrisisOnCall, ons mediese diensverskaffers en die Red Frogs werk ook nou saam om om te sien na kinders wat lid is van CrisisOnCall. Hulle beveel die CrisisOnCall identifikasiebandjie aan aangesien dit vinnig paramedici van die pasiënt se mediese inligting voorsien en ook seker maak dat naasbestaandes gekontak word.
Moenie wag tot dit te laat is nie! Gaan besoek gerus ons webwerf www.crisisoncall.co.za en kyk hoe lidmaatskap van CrisisOnCall jou lewe kan vergemaklik. Verder kry jy nog tot einde November 2014 gratis lidmaatskap mits jy noem dat jy op EgAfrikaans van ons gehoor het.
'n E-pos met die woorde "EgAfrikaans" kan ook na marketing@crisisoncall.co.za gestuur word. CrisisOnCall sal dan op versoek, meer inligting stuur.
Almal wat uit die nuusbrief "EgAfrikaans" aansluit sal dus lidmaatskap gratis ontvang tot einde November 2014. Jou administrasie fooi, maandpremie, ens. sal dus eers op 1 Desember 2014 verhaal word.
RESEP - VARS GROENTESTOKKIES MET VETVRYE MAASKAAS - Selma Alberts:
100 g mange tout (baba-ertjies)
100 g babamielies
250 ml vetvryemaaskaas
Daar is min verskil in mense, maar daardie klein verskil maak 'n groot verskil. Die klein verskil is houding. Die groot verskil is of dit positief of negatief is.
Hierdie is 'n baie ou wenk, maar ek plaas dit vir ouens wat nie daarvan weet nie:
Om stampe in motorhuis te voorkom, maak ‘n buiteband teen die muur vas.
Ek weet nie wie die onderstaande Oordenking geskryf het nie, maar plaas dit graag.
Al ooit die stukkie juweel in onderstaande skrifgedeeltes raakgesien? Wat 'n heerlike kragtige openbaring!
Lees net eers die onderstaande skrifgedeeltes. Hier is twee vertalings gebruik om die impak hiervan te illustreer.
35. En die kinders van Israel het gehandel volgens die woord van Moses: hulle het van die Egiptenaars silwer goed en goue goed en klere geëis;
36. en die Here het aan die volk guns verleen in die oë van die Egiptenaars, en dié het hulle versoek ingewillig. So het hulle dan die Egiptenaars berowe.
Exodus 12:35-36 (Amplified Bible)
35. The Israelites did according to the word of Moses; and they (urgently) asked of the Egyptians jewels of silver and of gold, and clothing.
36. The Lord gave the people favour in the sight of the Egyptians, so that they gave them what they asked. And they stripped the Egyptians (of those things).
Hier het iets baie interessants gebeur.
Die kinders van Israel het gedoen wat die Here vir hulle gesê het: Hulle het gehandel volgens die woord van Moses. Hulle was dus eerstens gehoorsaam!
Wat het hulle gedoen? Hulle het van die Egiptenaars silwer goed en goue goed en klere geëis. Die Verklarende Handwoordeboek van die Afrikaanse Taal sê dat om te eis die volgende impliseer: 'n Versoek wat as 'n gebod kom van iemand wat die mag of reg het om op uitvoering daarvan aan te dring.
En waar kry die Israeliete die reg of mag vandaan? - God het dit aan hulle gegee.
Plaas uself in die posisie. Hoe gaan u reageer as iemand in u huis inkom en eis om al u juwele, huisinhoud, u motor, ag sommer alles wat waardevol is te ontvang? Hy vra nie net nie. Die persoon is dringend in sy eis. Hy wil dit nou hè! Normaalweg sal ons so 'n persoon konfronteer en hom gou-gou die pad wys. Wat is sy idee dan? Waar kry hy die reg vandaan om bloot te kom eis?
Maar in die skrifgedeelte is daar 'n wonderlike Goddelike ingryping.
Wat gebeur nou eintlik hier?
Dit was God se plan dat sy volk, die Israeliete moet trek.
En dit is hier waar die krag van God intree: "en die Here het aan die volk guns verleen in die oë van die Egiptenaars, en dié het hulle versoek ingewillig"
Nou het die toneeltjie drasties verander: Die persoon kom in u huis in en hy eis weer al die waardevolle items. Maar nou vra u nie vrae nie, want om een of ander rede voel jy baie geneë teenoor die persoon. Jy gee hom alles wat hy vra; inteendeel jy laat hom inpak; net soveel as wat hy wil hê. Jy help hom ook nog om in te pak. Jou reaksie is eintlik verstommend vreemd, maar jy besef dit nie. Dis vir jou te lekker om vir hom te gee - jy moedig hom aan om nog meer te neem. Wat jou betref - hy kan maar alles vat.
Wanneer God aan jou guns verleen is daar nie beperkinge nie. Hy open die sluise van die hemel vir jou. Hy laat mense vreemd gunstig teenoor jou optree - van wie jy dit die minste kan verwag. Hulle het ook nie beheer daaroor nie. Dan neem God oor. Hy is in beheer en jy wat sy gunsgenoot is ontvang oorvloediglik.
Die Verklarende Handwoordeboek van die Afrikaanse Taal sê dat "guns" die volgende beteken: Geneigdheid, bereidwilligheid tot die betoning van 'n vriendskap, welwillende gesindheid
Die woord sê dat die Israeliete soveel guns ontvang het dat hulle die Egiptenare letterlik "berowe" het. Die Amplified Bible stel dit so: "they stripped the Egyptians (of those things)"
Die Israeliete het dus letterlik alles ingepak. Maar God was aan hulle kant. Hy het dit toegelaat. Hulle het GODDELIKE GUNS ontvang!
Besef jy dat jy God se guns in jou lewe het?
Weet tog dat die Here vir Hom 'n gunsgenoot afgesonder het; die Here hoor as ek Hom aanroep Psalm 4:4
Moenie dat jy tekort skiet aan liefde en getrouheid nie. Koester dit soos iets waardevols wat jy om jou nek dra. Skryf dit op die tafel van jou hart.
Jy sal guns vind by God en by mense. (Spreuke 3:3,4)
Net goedheid en guns sal my volg al die dae van my lewe; en ek sal in die huis van die Here bly in lengte van dae. (Psalm 23:6)
Met Jesus se kruisiging het ek en jy deur Sy genade guns onvang. Dis toe ons Jesus Christus as ons Saligmaker aangeneem het. Ons het dus 'n stap van gehoorsaamheid gevolg.
Die goddelose het nie God se guns nie: "want die Here het die reg lief en sal sy gunsgenote nie verlaat nie; vir ewig word hulle bewaar, maar die nageslag van die goddelose word uitgeroei. (Psalm 37:28)
God se guns is hier - dit moet net in dankbaarheid ontvang word.
Maak egter seker dat jy aan God gehoorsaam is. Toe die Israeliete gehandel het volgens die woord van Moses het God guns aan hulle verleen. Handel jy net volgens die Woord van God.
Verwag dus God se guns in jou lewe en moenie verbaas wees oor dit wat in jou lewe gaan gebeur nie.
(waar ons Afrikaans praat)
Om in OF uit te teken / To Subscribe OR Unsubscribe http://1afrikaans.co.za/index.php/af/